b"\n_START_ARTICLE_\nJoin, or Die\n_START_PARAGRAPH_\nJoin, or Die (en catal\xc3\xa0, Unir-se o morir, o, Units o morts) \xc3\xa9s una famosa caricatura pol\xc3\xadtica del f\xc3\xadsic i pol\xc3\xadtic estatunidenc Benjamin Franklin, publicada en el peri\xc3\xb2dic Pennsylvania Gazette el 9 de maig de 1754. \xc3\x89s considerada com una de les primeres representacions gr\xc3\xa0fiques de les col\xc3\xb2nies brit\xc3\xa0niques a Am\xc3\xa8rica del Nord feta per un colon brit\xc3\xa0nic._NEWLINE_La caricatura il\xc2\xb7lustrava un editorial de Benjamin Franklin sobre la perillosa fragmentaci\xc3\xb3 de les col\xc3\xb2nies de l'Am\xc3\xa8rica brit\xc3\xa0nica, i posteriorment, el convenciment i la necessitat d'unir-les davant l'amena\xc3\xa7a d'expansi\xc3\xb3 territorial dels francesos i els seus aliats. D'aquesta forma, la caricatura esdevingu\xc3\xa9 un s\xc3\xadmbol d'unitat de les col\xc3\xb2nies americanes amb la Gran Bretanya durant la Guerra Franco-\xc3\x8dndia, contra els francesos i les diferents tribus d'amerindis.\n_START_SECTION_\nDisseny\n_START_PARAGRAPH_\nEl dibuix mostra una serp tallada en vuit trossos, on cada segment representa cadascuna de les treze col\xc3\xb2nies americanes, identificades amb unes lletres inicials. Tanmateix, no apareixen totes les col\xc3\xb2nies originals, sigui perqu\xc3\xa8 en el moment de la publicaci\xc3\xb3 de la caricatura, l'any 1754, foren omeses, com en el cas d'Ohio, o formaven part d'una altra col\xc3\xb2nia, com en el cas de Delaware (llavors part de Pennsilv\xc3\xa0nia). Per altra banda, el cap de la serp representa la col\xc3\xb2nia de Nova Anglaterra, que aleshores representava les futures col\xc3\xb2nies de Nou Hampshire, Massachusetts, Rhode Island i Connecticut."